10 E ka ne o leba kwa magodimong kwa godimo kgotsa o leba popo e e mono lefatsheng, o bona bosupi jo bo phepafetseng jwa gore Mmopi o teng. (Jeremia 10:12) Re tshwanetse go dumalana ka pelo yotlhe le dibopiwa tsa kwa legodimong tse di neng di goa di re: “O a tshwanela, Jehofa, wena Modimo wa rona, go amogela kgalalelo le tlotlo le maatla, ka gonne o bopile dilo tsotlhe.” (Tshenolo 4:11) Le fa go ntse jalo, baitsesaense ba le bantsi ga ba kgone go bona bosupi jono ka ‘matlho a dipelo tsa bone,’ le fa gone ba gakgamadiwa ke tsela e dilo tse ba di bonang ka matlho di dirilweng ka yone. (Baefeso 1:18) Re ka tshwantsha seno jaana: “Go kgatlhwa ke bontle jwa tlholego le tsela e dilo tsa yone di dirilweng ka yone o bo o ganela gore di na le Modiri wa tsone ga go utlwale fela jaaka go tla bo go sa utlwale go kgatlhwa ke bontle jwa setshwantsho sengwe se se takilweng mme o bo o ganela gore go na le motaki yo o ileng a tsaya letsela a bo a dira setshwantsho se sentle ka lone. Ga go gakgamatse go bo ba ba ganang go dumela mo Modimong go twe “ga ba na seipato”!